ยูเนี่ยนแพน ยิ้ม ตลาดเอ็กซิบิชั่น โตไม่หยุด
โพสต์ทูเดย์ - ยูเนียนแพนฯ เล็งปีหน้าประเดิมงานใหญ่บนพื้นที่ 4.7 หมื่นตร.ม. หลังทิ้งทวนปลายปี งาน บางกอก เฟอร์นิเจอร์เซลล์ วันแรก คนจ่อคิวยาวเหยียด มั่นใจคนร่วมงาน 2 แสนคน ตั้งเป้าโกยยอดขาย 80 ล้านบาท
8 ธ.ค. 2552

โพสต์ทูเดย์ - ยูเนียนแพนฯ เล็งปีหน้าประเดิมงานใหญ่บนพื้นที่ 4.7 หมื่นตร.ม. หลังทิ้งทวนปลายปี งาน บางกอก เฟอร์นิเจอร์เซลล์ วันแรก คนจ่อคิวยาวเหยียด มั่นใจคนร่วมงาน 2 แสนคน ตั้งเป้าโกยยอดขาย 80 ล้านบาท 
ดร.วีระเดช จิตศักดานนท์ กรรมการผู้จัดการ บริษัท ยูเนี่ยนแพน เอ็กซิบิชั่นส์ เปิดเผยถึงแผนงานในปีหน้าว่า บริษัทได้กำหนดการจัดงานภายใต้ชื่อ “The best fair of the year” ในช่วงเดือนพฤษภาคม ถือเป็นงานที่ใช้พื้นที่แฟร์ที่ใหญ่ที่สุด ภายในงานนี้ จะมีการจัดงาน Book fair,Bueaty fair,Super car,บ้านและอสังหาริมทรัพย์ไทย การจัดสวน,ไอที มีเดีย สแควร์ และที่เป็นไฮไลต์ที่สุดในงานนี้ก็คือ “สัปดาห์เลหลัง ของดีของเศรษฐี” โดยจะมีการใช้พื้นที่ถึง 4.7 หมื่นตางรางเมตร ซึ่งถือว่าเป็นการใช้พื้นที่ใหญ่ที่สุดในชีวิตที่เคยทำ ปกติใช้พื้นที่ประมาณ 2 หมื่นตารางเมตร
ทั้งนี้จากการจัดงาน “บางกอก เฟอร์นิเจอร์ เซลล์ ” ระหว่างวันที่ 5-13 ธันวาคม 2552 ณ ไบเทค บางนา ภายใต้คอนเซ็ปต์  “เฟอร์นิเจอร์หรู  ลดระดับโลก” โดยจัดครอบคลุมพื้นที่โซนตะวันออก เพื่อรองรับผู้ชมจากพื้นที่สุวรรณภูมิ บางนา รวมถึงลูกค้าในจังหวัดชลบุรี พัทยาคาดว่า จะมีผู้เข้ามาชมงานไม่ต่ำกว่า 2 แสนคน จากการสังเกตในวันเปิดงานวันแรก คนทยอยต่อคิวเข้าชมงานเป็นจำนวนมาก
สำหรับการจัดงานครั้งนี้ ได้ร่วมมือกับกรมส่งเสริมอุตสาหกรรม กระทรวงอุตสาหกรรม รวมถึงสาขาวิชาออกแบบผลิตภัณฑ์  คณะศิลปะและการออกแบบมหาวิทยาลัยรังสิต  ได้นำผลงานการออกแบบผลิตภัณฑ์เฟอร์นิเจอร์  มาร่วมแสดง รวมถึงมหาวิทยาลัยศิลปากร นำผลงานที่ได้รับรางวัลจากผลิตภัณฑ์ มาร่วมโชว์กันในงานนี้อีกด้วย ซึ่งถือเป็นการจัดงานส่งท้ายปี และลดราคาพิเศษให้ลูกค้า เนื่องจากปีหน้าสินค้าจะมีการขยับขึ้น 10-15% ส่วนปีนี้ยังคงตรึงราคา ซึ่งมีความชัดเจนในคอนเซ็ปต์
 “เหตุผลการจัดงานลดราคาส่งท้ายปี เนื่องจากต้นทุนปีนี้มันสูงขึ้นไปรออยู่แล้ว แต่บริษัทขอให้ผู้ประกอบการเฟอร์นิเจอร์ตรึงราคาตรงนี้ไว้ก่อน เนื่องจากเราเป็นผู้จัดงานแสดงสินค้ามาถึง 32 ปี จึงใช้คอนเนกชั่นกับผู้ประกอบการที่ร่วมงานนี้ให้ตรึงราคา ขณะเดียวกัน ในส่วนของการดำเนินงานของบริษัทฯ เป็นที่น่าพอใจ มียอดการเติบโตเพิ่มขึ้น 5-10% "ดร.วีระเดชกล่าว
ในส่วนของภาพรวมตลาดเฟอร์นิเจอร์ พบว่า จากตัวเลขส่งออก บาทแข็ง ซึ่งทำให้ภาวะตลาดเฟอร์นิเจอร์ในการส่งออกไปต่างประเทศนั้น เริ่มลดน้อยลง เป็นเหตุผลทำให้ผู้ประกอบการเข้ามาร่วมออกบู๊ธ และพลิกกลยุทธ์หันมามองตลาดในประเทศ  ขณะเดียวกัน ยังมีปัจจัยบวกอีกด้านหนึ่งก็คือ ในเรื่องของภาวะเศรษฐกิจที่ชะลอตัว ทำให้ภาครัฐออกมาตรการกระตุ้นอสังหาริมทรัพย์ โดยเฉพาะโครงการไทยเข้มแข็ง การลดค่าธรรมเนียม ปัจจัยเหล่านี้ ส่งผลให้กลุ่มเฟอร์นิเจอร์ ได้รับอานิสงน์ตรงนี้ไปด้วย สำหรับการจัดงานเฟอร์นิเจอร์ ตั้งเป้าหมายประมาณ 80 ล้านบาท